Христо Смирненски
Алберт, Петър и Никита
Новогодишна скица

chitanka.info

В пълна с пушек механа,

окол масичка една

срещу Новата година

седнали са краля трима

с генерали неколцина.

Своя гледат тук късмет

бившите крале подред,

безприютниците стари,

по закъсалост другари,

Новата без дом що свари.

И разсейвайки тъга,

те събрали се сега.

Пръв късметя си опита

шкембестия крал Никита,

три погачи що помита.

Взе той картите в ръце

и късметя си виде:

пак ще бъде като лани

крал в парижките шантани

и ще проси галагани.

Взе с изтръпнало лице

после Петър тях в ръце

и видя и той тогава,

че го чака нявга слава

и на онзи свят държава.

Алберт пък опита трет

калпавия си късмет

и видя с душа разбита,

че със Петра и Никита

пак по целий свят ще скита.

Три часът след полунощ

механата свети ощ.

Алберт си очите търка,

Петър гръмогласно хърка,

Кольо в джоба му пък бърка.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.